Flere nordjyder kommer galt afsted i trafikken, men især de nordjyske mænd kommer til skade.

Antallet af nordjyder, der kommer galt afsted i trafikken er stigende. Især er det de nordjyske mænd, som bidrager til udviklingen. Flere nordjyske mænd kommer nemlig til skade, når de befinder sig i trafikken end kvinder. I 2016 blev 373 mænd dræbt eller kom til skade i trafikken i Nordjyllands politikreds, mens kun 241 kvinder mistede livet eller kom til skade. Det viser en ny rapport fra Vejdirektoratet. Andelen af mænd i Nordjylland, som mistede livet eller kom til skade i trafikken, var i 2016 en anelse højere end på landsplan. I Nordjyllands politikreds udgjorde mænd 75 procent af de dræbte, hvorimod de på landsplan udgjorde 73 procent. Antallet af spiritusrelaterede personskadeulykker i Nordjyllands politikreds i 2016 udgjorde 13 procent af alle personskadeulykker.